Sasolburg-pedofiel gevonnis: ‘Ons kan nou afsluiting kry’Argieffoto Die pa, wie se naam nie genoem mag word nie om sy dogter se identiteit te beskerm, het na afloop van die verrigtinge Woensdag in die hooggeregshof in Bloemfontein aan Maroela Media gesê dit was ŉ lang pad tot hier, maar nou kan die gesin uiteindelik aanbeweeg. “Ons is baie tevrede met die uitspraak en ons weet dat hy swaar gevonnis sal word. Ons wil net sien dat hy vir ewig uit die samelewing verwyder word sodat hy nooit weer iemand kan seermaak nie,” het die pa gesê. Maroela Media het vroeër berig die 52-jarige man is skuldig bevind op 933 seksuele aanklagte, onder meer verkragting, seksuele aanranding en die vervaardiging en verspreiding van kinderpornografie. Hy sal in November gevonnis word. Die man se dogter het in 2011 in die kloue van die pedofiel beland nadat sy by sy huis gaan oorslaap het toe sy vriende gemaak het met een van sy dogters. Die meisie was toe agt jaar oud. Haar ouers het eers van die molestering bewus geraak nadat die polisie hulle gekontak het. Die pa het Woensdag aan Maroela Media gesê hy glo nie die beskuldigde is rehabiliteerbaar nie. “Hy het self tydens die verhoor erken hy is ŉ pedofiel. Dit lyk ook nie asof hy enige berou het oor wat hy gedoen het nie. Selfs terwyl die hof die uitspraak voorgelees het, het hy nog in die beskuldigdebank gesit en sy kop geskud. Hy moet lewenslank toegesluit word.” Volgens die pa kan sy dogter, wat nou 12 is, nou berading ontvang aangesien die hofsaak verby is. “Sy kry nog woede-uitbarstings en sukkel om haar emosies te hanteer, maar dit gaan goed met haar. Ons sal sorg dat sy die regte hulp kry om hierdie ding te hanteer.” Die pa het die ondersoekspan bedank en spesifiek kapt. Veronica Banks en kapt. Leon Bester, wat nou by die saak betrokke was, bedank. “Ons wil ŉ beroep op ander ouers doen om hulself in te lig oor hierdie kwessie en te weet waarvoor hulle op die uitkyk moet wees. Elke ouer moet kennis oor hierdie onderwerp hê.” Operasie Cloud 9, ŉ voortgesette veldtog wat spesifiek op die been gebring is om die seksuele uitbuiting van kinders aanlyn te ondersoek, sal op 12 Oktober weer ŉ geleentheid by Weltevrede Leeuplaas in Heilbron hou. Die geleentheid is spesifiek daarop gerig om mense bewus te maak van kindermolestering en ander seksuele misdrywe en ouers in te lig oor hierdie gevare.